На основу члана 71. Закона о високом образовању (Сл. Гласник 73/10, 104/11, 84/12, 108/13 и 44/15) и члана 57. Статута Универзитета у Источном Сарајеву (01-C-294-III/11, 01-C-41-XVII/13 i 01-C-44-XXVI/14), члана 4. и члана 6. став 1. Правилника о поступку и условима избора академског особља Универзитета у Источном Сарајеву, Наставно-научно вијеће Филозофског факултета Универзитета у Источном Сарајеву, на сједници одржаној 31.05.2016. године, именовало је Комисију за писање извjештаја по расписаном конкурсу, објављеном у дневном листу *Глас* *Српске* од 11.05.2016. године, за избор наставника у звање ванредног професора за ужу научну област и ужу образовну област *Естетика* на Катедри за филозофију Филозофског факултета у Источном Сарајеву, у саставу:

1. др Саво Лаушевић, редовни професор *Естетике* и *Савремене филозофије* на Одсјеку за филозофију Филозофског факултета у Никшићу - предсједник;

2. др Мишо Кулић, редовни професор *Онтологије* на Катедри за филозофију Филозофског факултета у Источном Сарајеву - члан;

3. др Иван Коларић, редовни професор *Историје филозофије* на Одсјеку за филологију Филолошко-уметничког факултета у Крагујевцу - члан.

Након прегледа конкурсне документације Наставно-научном вијећу Филозофског факултета и Сенату Универзитета у Источном Сарајеву подносимо сљедећи:

И З В Ј Е Ш Т А Ј

**КОМИСИЈЕ О ПРИЈАВЉЕНИМ КАНДИДАТИМА ЗА ИЗБОР У ЗВАЊЕ**

**I ПОДАЦИ О КОНКУРСУ**

Конкурс објављен: у Гласу Српске, 11. маја, 2016. године

Ужа научна/умјетничка област: *Естетика* - ужа област образовања *Естетика*

Назив факултета: Филозофски факултет Пале

Број кандидата који се бирају: један

Број пријављених кандидата: један

**II ПОДАЦИ О КАНДИДАТУ**

**1. Основни биографски подаци**

Име, средње име и презиме: Желимир (Драго) Вукашиновић

Датум и мјесто рођења: 04. 05. 1970. године, Сарајево

Установе у којима је био запослен: 1998. године добио стипендију *La Trobe University* из Мелбурна*,* гдје је у току докторских студија (1998-2002) асистирао на предметима *Philosophy of Human Psychology*, *Psychoanalysis, Self and World*, *Theories of a Good Life*. На филозофском факултету Универзитета у Источном Сарајеву изабран у звање доцента 2005. године, а 2010. године у звање ванредног професора. 2005. године изабран у звање доцента за научну област Филозофија (Увод у филозофију, Увод у естетику) на Филолошко-уметничком факултету Универзитета у Крагујевцу. 2008. године изабран у звање доцента за научну област Филозофија, Филолошки факултет Универзитета у Београду.

Научна/умјетничка област: Филозофија. Естетика - ужа област образовања.

Чланство у научним и стручним организацијама или удружењима: Естетичко друштво Србије.

**2. Биографија, дипломе и звања**

Дипломе:

1. Bachelor of Arts (студије првог циклуса):

- Назив установе: Swinburne University,

1. Мјесто и година завршетка: Мелбурн, 1996.

2. B. A. – Honours, Honours I class (студије другог циклуса):

1. Назив установе: Swinburne University
2. Мјесто и година завршетка: Мелбурн, 1998.
3. Теза: *Heidegger and the process of philosophising*.
4. Ужа научна/умјетничка област: Филозофија. Онтологија.

3. PhD – Doctor of Philosophy (студије трећег циклуса):

1. Назив установе: La Trobe University
2. Мјесто и година завршетка: Мелбурн, 2003.
3. Наслов дисертације: *Being and Philosophising or Heidegger’s Hermeneutics of Being*.
4. Ужа научна/умјетничка област: Филозофија. Онтологија.
5. Нострификација: Филозофски факултет, Универзитет у Београду, 2004. година.

(1998. – стипендиja за комплетан ток докторских студија La Trobe University, Мелбурн)

Досадашњи избори у наставна и научна звања (институција, звање и период):

Филозофски факултет, Универзитет у Источном Сарајеву. Доцент. Естетика. Увод у филозофију. 2005-2010. година.

Филозофски факултет, Универзитет у Источном Сарајеву. Ванредни професор. Естетика. 2010-2016. година.

Филолошко-уметнички факултет, Универзитет у Крагујевцу. Доцент. Филозофија: Увод у филозофију и Увод у естетику. 2005-2008. година.

Филолошки факултет, Универзитет у Београду. Доцент. Филозофија: Увод у филозофију. 2008-2018. година.

**3. Научна дјелатност кандидата**

**1. Радови прије посљедњег избора**

***Научне монографије:***

**1.** Двокњижје *Композиција филозофије*: **1.а.** *По-етика Пада*. Легенда, Чачак, 2006. ISBN 86-7784-044-3; УДК 101, 821.163.41-96, 821.163.41-1 (158 стр.); **1.б.** *Генеалогија историје будућности*. Легенда, Чачак, 2006. ISBN 86-7784-045-1; УДК 101, 111.1, 111.852, 165.62, 82.0, 14 (65 стр.)

**2.** *Бивствовање, херменеутика, субјект*. Легенда, Чачак, 2010. ISBN 978-86-7784-169-0; УДК 111.1, 165.12, 801.73, 141.32 (169 стр.)

***Радови у научним часописима са рецензијом:***

**1.** *Онтолошко-естетичка увертира у историју будућности*. Радови Филозофског факултета, Источно Сарајево, 2005. ISSN 1512-5858; УДК 101.3 111.1:02.0, стр. 167-184.

**2.** *Гдје је глобална култура?* Наслеђе 4, ФИЛУМ, Крагујевац, 2006. ISSN 1820-1768; УДК 316.7:141.78 008:316.776, стр. 177-181.

**3.** *Завичајност и егзистенција*. Градина 16, Ниш, 2006. ISSN 0436-2616; УДК 82, стр. 287-290.

**4.** *Удес метафизике у херменеутику бивствовања*. Наслеђе 6, ФИЛУМ, Крагујевац, 2007. ISSN 1820-1768; УДК 111.1:801.73, стр. 89-97.

**5.** *Доба медијализације свијета: Прозирност умјетности, радикална инвентивност и тероризам*. Наслеђе, тематски број: Умјетност и медији. ФИЛУМ, Крагујевац, 2008. ISSN 1820-1768; УДК 111.852:316.75“19“, стр. 9-15.

**6.** *Умјетност филозофирања, метафизика и Живот*. Радови Филозофског факултета, Источно Сарајево, 2008.ISSN 1512-5858; УДК 111.852, стр. 19-29.

**7.** *Посљедња драма метафизике: Ниче*. Наслеђе, тематски број: Ниче, ФИЛУМ, Крагујевац, 2008. ISSN 1820-1768; УДК 14 Ниче Ф. 111 Ниче Ф., стр. 97-113.

**8.** *Перспектива Ниче: Нихилизам и воља за моћ као умјетност.* Радови Филозофског факултета, Источно Сарајево, 2008. ISSN 1512-5858; УДК 101.3 111.1:02.0, стр. 167-184.

***Радови у зборницима са рецензијом са научних скупова штампани у цјелини:***

**1.** *Филозофија као ест/етика;* Зборник радова, Естетичко друштво Србије, 2006. ISBN 86-83453-77-4; УДК 14 111.1 111.852 17, стр. 309-320.

**2.** *Херменеутика бивствовања, воља и стварање – прилог физиологији умјетности*. Зборник радова, Естетичко друштво Србије, 2007. ISBN 978-86-7972-010-8; УДК 111.1:111.852; 111. 852., стр. 123-132.

**3.** *Умјетност филозофирања, литераризација књижевности и насиље текста*. Зборник радова међународном научног скупа, ФИЛУМ, Крагујевац, 2008. ISBN 978-86-85991-10-3, УДК 821.09:32(082), стр. 371-377.

**4.** *Филозофирање и приповједачка структура субјекта.* Зборник радова међународном научног скупа, Филозофски факултет, Источно Сарајево, 2009. ISBN 978-99938-47-16-8; стр. 185-191.

**5.** *Истина, субјект и поетичко избављење бића*, Зборник радова, Естетичко друштво Србије, 2009. ISBN 978-86-903729-3-5, стр. 251-260.

**6.** *Нихилиситичко искуство идеје у реализму Радоја Домановића – читање приповједачке структуре субјекта*. Зборник радова, Кораци, Крагујевац, 2008. ISBN 978-86-86685-20-9, УДК 821.163.41.09, 016:929; стр. 189-198.

**2. Радови послије посљедњег избора**

***Научне монографије:***

**1.** *Не читај како је написано* (огледи из филозофије књижевности). Центар слободарских делатности, Крагујевац, 2016, 228 стр. ISBN 978-86-87863-39-2

 Књигу *Не читај како је написано* чине огледи из филозофије књижевности у којима Вукашиновић, на темељу својих досадашњих истраживања, у првом дијелу, теоријски преиспитује, а онда и методолошки прецизира позицију филозофије књижевности у односу на науку о књижевности и критику књижевности. У другом дијелу књиге, Вукашиновић, у контексту своје интерпретације филозофије књижевности, пише о егзистенцијалној основи приповиједања у фантастичном реализму Видосава Стевановића и приповједачкој структури субјекта у књижевним дјелима Радоја Домановића. Однос између суштине поезије постављене у стварност језика и људскога постојања, кандидат разматра кроз компаративно промишљање Хелдерлиновог и Миљковићевог пјесништва. Централна тема књиге се развија у оквиру питања о смислу писања и читања, а да би се, у деконструктивном маниру, отворило питање крајњег смисла књижевности у историји која је, како аутор истиче, у знаку моћи, односно отпора против насиља.

 У огледу под насловом *Чему књижевност данас?*, Вукашиновић издваја три подтеме: 1. *Књижевност и егзистенција. Шта је књижевност?* 2. *О границама теоријског приступа књижевности - у прилог филозофији књижевности.* 3. *Језик и људско постојање. Чему поезија?* Питање о смислу књижевности се, овдје, поставља као питање о смислу приповиједања и пјевања, или, у ширем контексту, као питање о односу између језика и људског постојања, којим се преиспитује однос између књижевног стварања и свијета живота. Позивајући се на Сартрово дјело *Шта је књижевност*, Вукашиновић појашњава да се на позив књижевности не одговара само писањем већ ангажманом цјеловитог бића или начином егзистирања којим се потврђује могућност слободе у свијету. Рефлексија књижевности је овдје доведена у релацију са њеним дјеловањем. Науке о књижевности, кандидат појашњава позивајући се на Соларову *Филозофију књижевности*, показују разлике у методолошком приступу које одређују концептуалне оквире теоријских објашњења и разумијевања. Филозофија књижевности отпочиње од науке о књижевности тражећи дубљи основ разумијевању дјела и његовог настајања. Филозофија књижевности се зато не може редуковати на анализу и експликацију књижевног дјела. У том свјетлу Вукашиновић експлицира феноменолошки приступ књижевности који у средиште истраживања поставља језик, доживљај и вриједност књижевног дјела. У том смислу разумијевање није само ствар књижевног текста већ и времена и културно-историјског контекста у којем се разумијевање одвија. Као што писање није само себи сврха, тако ни читање није пука репродукција написаног. Право читалачко разумијевање истински отпочиње тек са задобијањем хоризонта разумијевања, тј. културно-историјске свијести о вриједности датог књижевног дјела. Појам књижевности у себи обједињује: свијест о историји књижевности, концептуални однос према књижевности, занат писања и вјештину тумачења, као и доживљај вриједности књижевног дјела. Основу за овакво схватање аутор налази у Хегеловој естетици. У том свјетлу он закључује да без филозофије књижевности не би било могуће задобити хоризонт разумијевања књижевног дјела. Разумијевање дјела је неодвојиво од свијести о сврси књижевности у конкретном историјском времену. Ово значи да филозофија књижевности омогућује и утемељује науке о књижевности које се данас диференцирају унутар датог подручја сазнања. Филозофија књижевности, дакле, надилази, границе позитивног, научног знања. Тако схваћена наука о књижевности, редукује хоризонт књижевносг искуства на чињеничке датости губећи из вида цјелину. Само се из такве цјелине, показује Вукашиновић у првом дијелу своје књиге, може поставити питање о односу између књижевности и егзистенције. То питање води ка откривању смисла и вриједности писања и читања. У таквом контексту аутор, поред осталог, покреће питање односа насиља и књижевности.

У другом дијелу књиге аутор, полазећи од посљедица европског нихилизма, а у перспективи Хајдегерове и Бењаминове филозофије, поставља у однос историчност људског постојања, стварност језика и суштину поезије. Исходиште овога разумијевања јесте сазнање које се, у чињеници свога кашњења, дјелатно ставља у однос са одговорношћу и исцјељењем које утемељује човјеково истрајавање у времену. Тако, на примјер, Хелдерлинова поезија није само догађај књижевности и повратак поетичком начину мишљења већ се има сагледати и као догађај разумијевања смисла књижевности у западноевропској култури. У завршном огледу *Поезија и изазов мишљења: Бранко Миљковић*, питање о могућности и условима разумијевања поезије се анализира као једна од битних тема Миљковићевог стваралаштва. Аутор указује на успостављено онтолошко јединство пјевања и мишљења у којем се збива догађај смисла људског бивствовања у свијету. Филозофичност пјесничког израза на коме Миљковић инсистира у својој поезији (али и у својим огледима о поезији) води ка успостављању суштине поезије као такве. Утолико стоји и као изазов мишљењу да одговори на позив суштине поезије. Управо се на овом трагу успоставља Вукашиновићево филозофско *читање* поезије Бранка Миљковића. Књига у цјелини, као рефлектујуће читање пјесништва, даје особен допринос филозофској култури која, иако изван филозофског система, у себи својственом облику, одржава у визури напетост мишљења и пјесничког језика и његов однос према културно-историјској стварности.

***Радови у научним часописима са рецензијом:***

**1.** *Разлика, религија и културна политика идентитета*, часопис *Дискурси: друштво, религија култура,* бр. 1, ЦЕИР, БиХ, Сарајево, 2011, стр. 73-79. ISSN 2232-8637; УДК 2 316.7

Питање о религији се у раду поставља у хоризонту идеје о спасењу, односно могућности мишљења разлика у актуелној трауми идентификовања и успостављања (ново)националних парадигми свијести. Де(кон)струкцијом идентитета према афирмацији смисла и вриједности разлике, аутор у овом раду настоји да превазиђе: 1. догматско инсистирање на конституцији идентитета из његове аутентичности и оригиналности, и тиме 2. заснивање културне политике идентитета преко геополитичког језичког маркирња у чијој се функцији успоставља владавина доминантног дискурса и тиме задобија мјерило и суд о друштвеној стварности.

**2.** *Херменеутика субјекта и егзистенцијални смисао заједнице*, часопис *Анали*, бр.23, свеска I, приредили: Јасна Јанићијевић, Желимир Вукашиновић, уредник: Весна Половина, Филолошки факултет, Београд, 2011, стр. 213-222. ISSN 0522-8468; УДК 801.73

 Oсновно питање рада јесте: шта је филозофија у нашем времену? Да ли је филозофија само једна врста сазнања и још једна наука и струка међу многим другим? У одговору на постављено питање, Вукашиновић инсистира на нужности филозофије као хеременеутике субјекта (Фуко) и као својеврсне терапеутике: старања за себе и бриге о себи. Ријеч је превасходно о неуниформном, увијек изнова старајућем, збрињавању и успостави смисла бивствовања, односно о смисленом истрајавању у постојању. Овиме се опозива теоријски напор да се консензусом превлада позиција субјекта. Херменеутиком субјекта се, по аутору, посредује лично искуство постојања и егзистенцијални смисао заједнице.

**3.** *Хелдерлин, стварност језика и обнављање смисла поезије*, часопис *Књижевна историја*, XLV, бр. 150, Београд, 2013, стр. 455-465. [ISSN 0350-6428](http://www.vbs.rs/scripts/cobiss?ukaz=DISP&id=1405197690809824&rec=-55823&bno=70000&sid=1&fmt=10)

 У раду се, полазећи од посљедица европског нихилизма, настоји, у перспективи Хајдегерове и Бењаминове интерпретације Хелдерлиновог пјесништва, обновити разумијевање односа између историчности људског постојања, стварности језика и суштине поезије. Исходиште овога разумијевања јесте сазнање које се, у чињеници свога кашњења, дјелатно ставља у однос са одговорношћу и исцјељењем које утемељује човјеково истрајавање у времену. Интерпретација Хелдерлиновe поезије се, на концу, узима као повратак поетичком начину мишљења који не би требао остати само догађај књижевности него се, и разумијевањем смисла књижевности у историји, треба докучити у контексту преутемељења западне метафизике и обрата који је судбоносан по западну културу.

**4.** *Раскол и западна култура - о изазову помирења у историји*, часопис *Анали*, бр. 27, Филолошки факултет, Београд, 2015, стр. 231-240. ISSN 0522-8468

Овај је рад покушај да се на темељу разумијевања смисла и сврхе времена, те обнављања односа између хуманизма и реализма, демонтирају фаталне стратегије идентификације које у историји производе реваншизам, насиље и смрт. У намјери да укаже на поријекло насиља и као културног феномена, ова демонтажа трага за начином мишљења и дјеловања који омогућавају да се, и преко обнављања доживљаја вриједности филозофије и књижевности у добу владавине технологије, живи у историји и да се, самим тим, живи са историјом.

***Радови у зборницима са рецензијом са међународних научних скупова штампани у цјелини:***

**1.** *Философија као весела наука - о поетичкој природи философског истраживања*,Зборник радова са научног скупа, Филозофски факултет, Источно Сарајево, 2010, стр. 85-92. ISBN 978-99938-47-23-6

(Саопштење са међународног скупа штампано у цјелини)

Интерпретативно се ослањајући на позиције Хајдегера, Ничеа, Фукоа и Дериде, аутор у овоме раду приступа проблему довршења традиционалне метафизике и могућности избављења кроз умјетност, односно кроз поезију. Метафизика се, како Вукашиновић излаже, изнова пројављује у поетичком начину мишљења. Отуда се филозофија мора окренути према промишљању пјесништва. У томе се контексту, овим радом приступа исходишту метафизике преко поезије. На трагу Хајдегерове филозофије, Вукашиновић демонстрира тезу да се суштина поезије успоставља из нераскидиве спреге љубави, бола и смрти - које за савремену науку и технику остају недоступни, а управо је то подручје оно из којега се генерише метафизика - као воља за животом. Питање о побудама филозофског истраживања се, и по савремену науку и по технику, показује онда као питање о томе шта јесте суштина поезије, а резултате тог истраживања, аутор сматра, превасходно потврђени живот чини убједљивим.

**2.** *Владавина хуманизма и насиље техничког смисла културе*, Зборник радова са међународне научне конференције *Етика у науци и култури*, уредници: Александра Вранеш, Љиљана Марковић, Филолошки факултет Универзитета у Београду, 2010, стр. 215-225. ISBN 978-86-86419-97-2; УДК 001.3

(Саопштење са међународног скупа штампано у цјелини)

У овом раду кандидат истиче да је основни проблем етике (као практичне филозофије) статус људског дјеловања, а тиче се испитивања односа између могућности слободе и одговорности. Етика сведена на хуманизам, Вукашиновић појашњава, редукује одговорност људског дјеловања на релацију човјек-човјек, а тиме се губи хоризонт отворености према Другом у заједници. Превазилажење хуманизма путем херменеутике бивствовања, које је у овој интерпретацији на дјелу, укључује неопходност деструкције картезијанског субјекта успостављеног у метафизичкој намјери да се конституише темељ за ослобађање човјека на начин његова самоодређења. Управо овај темељ, указује Вукашиновић, установљава и утврђује суштину слободе преко само-извјесности субјекта. У добу технолошког империјализма субјективизам досеже свој врхунац у технолошкој организацији човјека из којег се пројектује културна стварност у виду свијета објеката. Проблем је у томе да човјекова суштина бива мишљена у односу на суштину технологије. На основима Хајдегерове фундаменталне онтологије аутор успјева развити теоријски модел којим би било могуће превазићи хуманизам као инструментализам и као функционализам, а тако и изнова открити поетички смисао културе.

**3.** *Де(кон)струкција идентитета, вриједност разлике и опстајање у кругу*, Зборник радова са научног скупа, књига 6/2, главни уредник: Владимир Милисављевић, Филозофски факултет, Источно Сарајево, 2012, стр. 145-150**. ISBN** 978-99938-47-39-7

(Саопштење са међународног скупа штампано у цјелини)

Питање о идентитету се овим радом поставља као питање о проблему кризе егзистенције и покушај је разумијевања статуса субјекта у очигледности његове неподударности и са собом и са свијетом. Ова неподударност показује да се егзистенција не може извести само из мишљења, већ из односа са Другим. Она се не може наметнути као диктат бивања, нити свести на формално-логички принцип идентитета. Због тога се, према аутору овог рада, позиција Другог не може апсолутизовати јер *Други по себи* није могућ. Отуда је неопходан позив на мишљење разлике којег сусрећемо у постмодерном времену које филозофски инаугурише Ниче, а потом Хајдегер и Дерида.

**4.** *Може ли се научити живјети у историји?*, Зборник радова са научног скупа, Филозофски факултет, Источно Сарајево, 2013, стр. 167-175. УДК DOI 10.7251/NSFF1301167V

(Саопштење са међународног скупа штампано у цјелини)

Насловно питање овога рада тиче се, прво, односа субјективности, истине и времена и, друго, разумијевања поријекла насиља и суочавања са посљедицама насиља, а да би се пронашао пут исцјељења и деструисао миметички однос према прошлости. Тај пут је, по Вукашиновићу, остао прикривен у представљању историје у виду науке, па се полазно питање, а које ће бити и исходиште овога разматрања, може поставити и на другачији начин: да ли се уопште може испосредовати другоме оно што други, преко властита искуства, нема у своме сазнању - дакле, није искусио нити био свједок? Питање о смислу историје, овдје постављено као питање о могућности посредовања, јесте, у основи, дио хеременеутичко-гносеолошког проблема чије је поријекло у темпоралној природи људског постојања. Утолико свако сазнање касни, прошлост се не може кориговати, не може се учинити да не буде оно што је било. То је, како кандидат истиче, основни постулат историје, све остало су интрпретације. Криза историје као чињеничне науке се манифестује преко *загубљености у посредовању* за које се обично, окривљује други, па је зато, како је у раду изложено, производња криза битно својство културне (пост)индустрије која је стављена у функцију оправдања капитала и политика идентитета. Разумијевање, то је основна теза рада, није пуко памћење, нити хронолошко архивирање доживљаја, оно је конститутивни аспект свијести о томе да се прошлост дјелатно производи и поставља у однос са будућношћу. Традиција је усвајање у коме се заснива свијест о томе шта је човјек, односно човјечанство данас, она јесте, како Вукашиновић рентерпретира Јасперсову теоријску позицију, и пут човјековог буђења, а тиме је и могућност која отвара егзистенцију у њеној слободи да се одреди према будућности. Историја је, закључује Вукашиновић, несводива на пуке догађаје. Она се није још догодила у својој цјеловитости.

**5.** *Геополитика, идентитет и криза грађанске свијести*, Зборник радова са међународног научног скупа *Наука и глобализација*, Филозофски факултет Универзитета у Источном Сарајеву, 2014, стр. 99-106. ISBN 978-99938-47-57-1; УДК DOI 10.7251/ZRNSFFP0814099V

(Саопштење са међународног скупа штампано у цјелини)

 Проблем односа система и насиља се овдје тематизује са намјером да се преиспита статус демократије као доминантне политичке тековине западне културе. Полазећи од Хајдегерове критике културне политике идентитета као геополитике, преко интерпретације односа егзистенције, историје и праксе у оквирима критичке теорије друштва, до Фукоовог схватања моћи као биополитике, у овом се раду разматрају услови у којима се потискује аутономија грађанске свијести и редукују могућности грађанске слободе у савременом друштву.

**6.** *Насиље и оптимизам: хуманизам као парадокс*, Зборник са међународног научног скупа *Хуманизам: култура или илузија*, књ. 1, уредници Александра Вранеш. Љиљана Марковић, Филолошки факултет, Београд, 2015., стр. 201-211. ISBN 978-86-6153-283-2

(Саопштење са међународног скупа штампано у цјелини)

 Рад указује на парадоксалну природу хуманизма која у себи не успијева помирити реалност људске егзистенције и идеал који је произвела традиционална метафизика: идеју човјека изражену и у виду доминантних тековина западне културе – демократије и хришћанства. Колапс метафизичког идеализма се овдје сагледава кроз интерпретацију поријекла песимизма, односно пасивног нихилизма, који се, и у облику критике хуманизма, покушава превладати у распону од Ничеове до Хајдегерове филозофије. Превладавање хуманизма налаже изновно преиспитивање сврхе људског постојања, те смисла, конкретније могућности и дејства наше умјетности, религије, науке и филозофије. На концу, у осврту на Деридино дјело *Вјера и знање - вијек и опроштај* остаје захтјев за деконструкцијом традиционалне метафизике да би сагледали шта смо, кроз историју, чинили у име властитих идеала.

***Радови у тематским зборницима са рецензијом***

**1.** *Заратустра и птице: о гравитацији љубави, небу које није над нама и веселој науци (при)падања*, Зборник радова *Птице: књижевност, култура*, Лицеум бр. 14, Центар за научна истраживања САНУ и Универзитета у Крагујевцу, Крагујевац, 2011, стр. 325-338. ISBN 978-86-81037-37-9; УДК 14 Ниче Ф. 821.112.2-3.09

(Рад у тематском зборнику националног значаја)

 Рад је обликован на основу предавања које је постављено као читање наративне структуре Ничеове књиге *Тако је говорио Заратустра*. Птице су интерпретиране као симболички израз Ничеовог поетичког мишљења које, преко виталистичког волунтаризма, а у оквирима западне метафизике, трасира пут од потрошеног идеализма ка егзистенцијализму. По довршењу хуманизма, Ничеов Заратустра је, Вукашиновић истиче у овом раду, демонстрација егзистенцијалног одваживања на опстајање којим се, преко веселе науке, песимизам трансформише у радост. Ова се људска одлука на опстајање, преко Ничеове књиге *Тако је говорио Заратустра*, саопштила животном снагом заборављеног јединства пјевања и мишљења.

**2.** *A Narrative Structure of the Subject and the Hermeneutical Rest from Identity*. *Image, Identity, Reality*, Cambridge Scholars Publishing, 2011, стр. 29-36. ISBN (10) 1-4438-2977-3 / ISBN (13): 978-1-4438-2977-9

(Рад у тематском зборнику међународног значаја)

Тему о наративној структури субјекта, Вукашиновић развија кроз интерпретацију Хајдегеровог разумијевања односа између разлике и идентитета, Рикеровог појма наративног идентитета и Деридине деконструкције поларности мишљења и језика. Овим аутор отвара централни проблем модерне унутар колапса логоцентризма и појаве дисконтинуитета у историјском заснивању културних политика идентитета. Чежња за другим се, по аутору, очитава и у непрестаној потреби да се прича, као основ историјског кретања, конституише. Читање приповједачке структуре субјекта се може узети као начин разумијевања културе чији се смисао непрестано конституише кроз дискурзивну природу језика. Разлика, у том смислу, упућује на референтност, однос према другоме без кога прича не би могла бити испричана. Захтјев за апсолутним разумијевањем се, на концу, одбацује у име позива на сталну и недовршиву интерпретацију чији је битни херменеутички квалитет - реконституција потиснутог субјекта.

**3.** *Рецесија и демократизација - о кризи идеологије капитала и другим подвалама историје*, Зборник радова *Друштвене кризе и (српска) књижевност и култура*, уредници: Драган Бошковић, Маја Анђелковић, Филолошко-уметнички факултет, Крагујевац, 2011, стр. 9-20. ISBN 978-86-85991-34-9; УДК 141.7:330.14, 123

(Рад у тематском зборнику националног значаја)

У раду се трага за разумијевањем односа између поријекла кризе егзистенције и културне индустрије - која дизајнира идентитете и производи кризе. Исходиште Вукашиновић налази у Камијевом егзистенцијализму и афирмацији личне побуне која не тражи жртве, нема циљ, нема саучесника, нема издајника,...; побуна која чува свијет (и другог) у његовој неподударности са логичком представом субјекта. Друга перспектива рада указује да догађај рецесије није сводив на искључиво економски основ. Утолико је рецесија посљедица цјелокупне историје Запада која је свој наводни крај докучила у оној епохи у којој је идеја слободе подлегла корупцији од стране капитала. Уколико либерални капитализам, према аутору, обиљежава вријеме краја револуција, онда управо демократизација, као његов *modus operandi*, процесуира чињеницу укидања класних разлика и тако превентира класну борбу која би водила у револуцију. Акумулирана фрустрација идентитета који разлику поставља као де-формацију остаје да се растерети кроз реваншистичке сукобе, а културна (пост)индустрија се, развија као глобална манифактура утвара: фантома кризе и пријетње.

**4.** *Вријеме, живљење и poiesis - o смислу приповиједања и човјековом пјесничком становању*, Зборник радова *Аспекти времена у књижевности*, уредник: Лидија Делић, Институт за књижевност и уметност у Београду, 2012, стр. 65-79. ISBN 978–86–7095–178–5; УДК 82.0

(Рад у тематском зборнику водећег националног значаја)

 У раду се разматра однос између времена, приповиједања и начина човјековог бивствовања као пјесничког становања. Вукашиновић показује да су успостављање свијета и поетичко догађање говора једновременити и да се филозофија, у онтолошком јединству са поезијом, јавља као својеврсна херменеутика којом се, превазилазећи моћ суђења у доброј вољи разумијевања, у времену проналази пут исцјељења. Смисао приповиједања се тако конституише у вољи која историјски истрајава у потрази за могућношћу бољег живљења.

**5.** *Како је изгубљена утопија егзила? - о друштву без заједнице и отуђењу без самоће*, Егзил(анти): књижевност, култура, друштво (Српски језик, књижевност, уметност)међународни округли сто, уредник: Драган Бошковић, Филолошко-уметнички факултет, Крагујевац, 2012, стр. 276-285. УДК 141.32 343.264

(Рад у тематском зборнику међународног значаја)

 У овом раду кандидат излаже тезу да је замор западне културе обиљежен позношћу која, лишена краја, имплодира у фестивалски делиријум. Нихилизам не само да није превладан, него се више и не намјерава превладавати. Културна (пост)индустрија фабрикује обрат витализма: у нихилизму се данас ужива. Тако се обезбјеђује апсолутна друштвеност. Право на живот се, у таквом стању, поистовјећује са правом на рад постављеним у функцију ослобађања капитала, а вишак се манифестује у привидном обиљу или транс-економији која непризнатом субјекту ускраћује чак и његово испуњење у самоћи. Зато чежња за истинском заједницом остаје битно искуство субјекта који је, и у друштвености, докучио самоћу и постао туђин у матерњој култури. Ипак, Вукашиновић на крају оставља дилему: како данас пронаћи топос (дистанцу) егзила, ако је субјект већ одсутан? ...Гдје је завичај у земљи које више нема? И зашто, уопште, (путем метафизике, религије, књижевности,...) тражити изгубљеног (протјераног) себе?

**6.** *Дијалекика, апофатизам, нихилизам - о вриједности негације: прилог критици позитивизма и индувидуализма*, Зборник са научног округлог стола *Византија у (српској) књижевности и култури од средњег до двадесет и првог века* у оквиру Осмог међународног научног скупа *Српски језик, књижевност, уметност*, уредник Драган Бошковић, Филолошко-уметнички факултет, Крагујевац, 2013, стр. 37-47. ISBN 978-86-85991-57-8; УДК 130.2:304(495.02)

(Рад у тематском зборнику међународног значаја)

Проблем искуства византијског насљеђа се у раду не третира као геополитичко, нити као културолошко, него као егзистенцијално питање. Полазећи од намјере да се преиспита статус двије доминантне тековине савремене западне културе - демократије и хришћанства, овај је оглед покушај да се сагледа вриједност негације у историји, утолико и апофатичке теологије, а да би се превазишли услови који из разлике у интерпретацији поменутих тековина производе насиље у времену, песимизам и, као његову инерцију, психологизам чија превласт, данас у облику владавине фармацеутске индустрије, указује на атрофирање исцјељујуће снаге љубави и смисла заједнице. Задржавајући се тиме у контексту анализе поријекла друштвених криза у савременој култури, реинтерпретација апофатичке природе источнохришћанског мишљења се овдје може узети као прилог критици позитивистичког духа савременог друштва које, у облику индивидуализма, промовише историјско сазнање смисла слободе.

***Радови у зборницима са рецензијом са националних научних скупова штампани у цјелини:***

**1.** *O јединству посредовања, приповиједања и пјевања у веселој науци Ничеовог Заратустре*, Зборник радова са научног скупа Естетичког друштва Србије *Естетика и* образовање, уредници: Марко Новаковић, Уна Поповић, Естетичко друштво Србије, Београд, 2011., стр. 193-202. ISBN 978-86-903729-5-9; УДК 14 Niče F. 821.112.2-96.09 Niče F. (Саопштење са скупа националног значаја штампано у цјелини)

 У раду је, постављајући питање о условима и могућности препознавања значаја писања и читања, изложена теза да је лично искуство ојачавања воље у бићу најмјеродавнији показатељ да је смисао образовања откривен у доживљају вриједности посредовања у времену. Приповиједање и пјевање су, посебице указујући на смисао појављивања Ничеовог Заратустре у западној метафизици, овдје тумачени као судбоносни по човјеково опстајање, а весела наука, посредујући диониску мудрост, као пут обнављања и очувавања тога искуства.

**4. Образовна дјелатност кандидата**

**1. Образовна дјелатност прије посљедњег избора**

Кандидат Желимир Вукашиновић је на Филозофском факултету Универзитета у Источном Сарајеву биран у звање доцента (2005. године), потом у звање ванредног професора (2010. године). На Катедри за филозофију Филозофског факултета Универзитета у Источном Сарајеву, Вукашиновић је изводио наставу студијских програма за предмете *Естетика, Постмодерна филозофија, Филозофија технике, Критичка теорија друштва*. Као изборне предмете на Катедри за журналистику предавао је *Антропологију*, а *Основе филозофије* и *Етику* на Катедри за педагогију. Учествовао је у раду вијећа Катедре за филозофију на реформи студијских програма, те комисијама за одбране дипломских, магистарских и докторских радова. У периоду до избора у звање ванредног професора (2005-2010), Вукашиновић је објавио двије (2) монографије, четрнаест (14) стручних радова, објавио је и књигу пјесама *Гравитација душе*.

***Чланства у комисији за одбрану докторске дисертације:***

**1.**Докторат: Срђан Дамњановић, *Могућност заснивања фалсолошке аксиологике*. Филозофски факултет, Источно Сарајево. 2007.

***Чланства у комисији за оцјену и одбрану магистарског рада:***

**1.**Магистарски рад: Срђан Дамњановић, *Парадокс слободе - историјски амбис нес(а)вести*. Филозофски факултет, Источно Сарајево. 2005.

**2.**Магистарски рад: Драгослав В. Ђуровић, *Логичко-методолошки аспекти структурализма*. Филозофски факултет, Источно Сарајево. 2006.

**3.**Магистарски рад: Валентина Чизмар, *Појам живота и превладавање нихилизма у филозофији Фридриха Ничеа*. Филозофски факултет, Источно Сарајево. 2009.

**2. Образовна дјелатност послије посљедњег избора**

На Катедри за филозофију Филозофског факултета у Источном Сарајеву, Вукашиновић изводи наставу студијских програма за предмете *Естетика, Филозофија књижевности, Филозофија технике, Филозофска антропологија* и *Филозофија културе*, на мастер студијама предаје *Савремену филозофију* и *Филозофију умјетности*, те *Увод у филозофију* на Музичкој академији Универзитета у Источном Сарајеву. Предавао је и на докторским студијама Филолошко-уметничког факултета Универзитета у Крагујевцу предмете: *Феноменологија*, *Херменеутика и деконструкција*, *Савремене теорије поезије*, а *Филозофију књижевности* на мастер студијама и *Филозофију књижевности* *- феноменолошки приступ* на докторским студијама Филолошког факултета у Београду. Oд избора у звање ванредног професора, учествовао је у комисијама за одбране дипломских, магистарских и мастер радова. Показао је одговорност у реализацији наставних програма, посвећеност и комуникативност у раду са студентима, и спремност да подстиче аутономно мишљење студената. Менторисао је израду дипломских радова од којих издвајамо: 1. Немања Лиздек, *Умјетност, љепота и геније - анализа суда укуса, воље и поријекла стваралаштва*, 2014; 2. Жељко Станковић, *Умјетност у доба науке*, 2014; 3. Маријана Зубац, *Хегелова естетика као филозофија умјетности*, 2015; Невенка Мићић, *Платонова метафизика лијепог као критика умјетности и пјесништва*, 2015. Менторисао је и израду мастер рада Бојане Петковић *Ничеова мисао у контексту де(кон)струкције традиционалне метафизике* који је 2013. године одбрањен на Филозофском факултету у Источном Сарајеву и оцијењен највишом оцјеном. Од избора у звање *ванредног професора* за *Естетику* 2010. године, Желимир Вукашиновић је објавио једну (1) научну монографију, седамнаест (17) наведених научних радова, објавио је и двије књиге поезије *Отпад* и *14* (и двије књиге поезије су у штампи *Фитиљ* и *Хистерион*).

***Менторство за израду мастер рада:***

**1.**Мастер рад: Бојана Петковић, *Ничеова мисао у контексту де(кон)струкције традиционалне метафизике*, Филозофски факултет, Источно Сарајево, 2013.

***Чланства у комисији за одбрану мастер рада:***

**1.**Мастер рад: Сања Марић, *Појам феноменологије у филозофији Мартина Хајдегера*, Филозофски факултет, Источно Сарајево, 2013.

**2.**Mастер рад: Младен Милинковић, *Однос бића и ништа*, Филозофски факултет, Источно Сарајево, 2013.

***Чланства у комисији за оцјену и одбрану магистарског рада:***

**1.** Магистарски рад: Миљан Попић, *Филозофија иконе код Јована Дамаскина*, Филозофски факултет, Источно Сарајево, 2011.

**2.**Магистарски рад: Данијела Богдановић, *Филозофска рецепција* *игре као парадигме умјетичког стварања*, Филозофски факултет, Источно Сарајево, 2011.

**3.**Магистарски рад: Станислав Томић, *Умјетност као феноменолошко-херменеутички проблем (питање умјетности у философији Едмунда Хусерла и Ханса Георга Гадамера)*, Филозофски факултет, Источно Сарајево, 2012.

**5. Стручна дјелатност кандидата**

**1. Стручна дјелатност прије посљедњег избора**

Кандидат је као доцент учествовао на једанаест (11) научних скупова:

**1.** Научни скуп Естетичког друштва Србије. 2005. Саопштење: *Филозофија као ест/етика.*

**2.** Научни скуп Естетичког друштва Србије, 2006. Саопштење: *Херменеутика Бивствовања, воља и стварање – прилог физиологији умjетности*.

**3.** Међународни научни скуп Филозофског факултета у Источном Сарајеву. 2007. Саопштење: *Доба медијализације свијета: Прозирност умјетности, радикална инвентивност и тероризам*.

**4.** Међународни научни скуп Филолошко-уметничког факултета у Крагујевцу. 2007. Саопштење: *Умјетност филозофирања, литераризација књижевности и насиље текста*.

**5.** Славистички међународни научни скуп, Лавов, Украјина. 2008. Саопштење: *Историја ватре: драма нестајања субјекта и поетичко избављење бића у дјелу Бранка Миљковића.*

**6.** Научни скуп Естетичког друштва Србије. 2008. Саопштење: *Истина, субјект и поетичко избављење бића.*

**7.** Међународни научни скуп Филозофског факултета у Источном Сарајеву. 2009. Саопштење: *Филозофија као весела наука - о поетичкој природи филозофског истраживања*.

**8.** Међународни научни скуп Филолошко-уметничког факултета у Крагујевцу. 2009. Саопштење: *Логос, разлика, култура - ка де(кон)струкцији идентитета и еманципаторске функције свијести.*

**9.** Међународнa конференција *Етика у науци и култури*. Филолошки факултет у Београду. 2009. Саопштење: *Владавина хуманизма и насиље техничког смисла културе*.

**10.** ELSIIR. Међународна конференција *Identity, image, reality* поводом 80 година од оснивања Катедре за англистику. Филолошки факултет у Београду. 2009. Саопштење: *A Narrative Structure of the Subject and the Hermenеutical Rest from Identity.*

**11.** Научни скуп посвећен животу и дјелу проф. др Ратка Нешковића. Филолошки факултет у Београду. 2010. Саопштење: *Херменеутика субјекта и егзистенцијални смисао заједнице.*

Кандидат јеу периоду од 2005. до 2010. године, приредио тематски број часописа *Наслеђе* о Ничеу, рецензирао приручник *Етика* за студенте Одсјека за библиотекарство Филолошког факултета у Београду, ауторке проф. др Јасне Јанићијевић, и монографије о Владимиру Величковићу, аутора проф. др Слободана Лазаревића, учествовао на конференцијама и научним скуповима, организовао научни скуп посвећен животу и дјелу проф. др Ратка Нешковића и округли сто *(Пост)модерна, апокалипса и књижевност* на Филолошко-уметничком факултету у Крагујевцу, држао је јавна предавања, учествовао у промоцијама и трибинама, те конципирању пројекта *Cultural Politics of National Identity in Western Balkans and Global Culture* који је одобрила Национална комисија за сарадњу са UNESCO-ом при Министарству иностраних послова Србије.

**2. Стручна дјелатност након посљедњег избора**

Након избора у звање ванредног професора (2010. године), кандидат је учествовао на дванаест (12) научних скупова:

**1.** Национални научни скуп Естетичког друштва Србије. Београд. 2010. Саопштење: *O јединству посредовања, приповиједања и пјевања у веселој науци Ничеовог Заратустре*.

**2.** Међународни научни скуп Филозофског факултета у Источном Сарајеву. 2010. Саопштење: *Критика (не)постојеће стварности, егзистенција и ангажман - о субјективном смислу слободе*.

**3.** Међународни научни скуп Филозофског факултета у Источном Сарајеву. 2013. *Геополитика, идентитет и криза грађанске свијести*.

**4.** Међународни научни скуп Филозофског факултета у Источном Сарајеву. 2011. Саопштење: *Де(кон)струкција идентитета, вриједност разлике и опстајање у кругу*.

**5.** Међународни научни скуп Филозофског факултета у Источном Сарајеву. 2012. Саопштење: *Може ли се научити живјети у историји?*

**6.** Међународни научни скуп Филолошко-уметничког факултета у Крагујевцу. 2012. Саопштење:*Зашто писати? - о онтолошком примату пјевања и ћутања*.

**7.** Међународни научни скуп Филолошко-уметничког факултета у Крагујевцу. 2013. Саопштење: *Можемо ли се исцијелити пред смрћу?*

**8.** Међународни научни скуп *Хуманизам: култура или илузија*, Филолошки факултет, Београд, 2014. Саопштење: *Насиље и оптимизам: хуманизам као парадокс*.

**9.** Међународни научни скуп Филолошко-уметничког факултета у Крагујевцу. 2014. Саопштење: *Апсолут и рат*.

**10.** Национални научни скуп *Бранко Миљковић – ново читање*, Филозофски факултет, Универзитет у Нишу, 2014. Саопштење: *Бранко Миљковић - поезија и изазов мишљења*.

**11.** Међународни научни скуп Филолошко-уметничког факултета у Крагујевцу. 2015. Саопштење: *Фантоми слободе: поезија, rock 'n' roll, мир* *- у прилог вриједности једне „небитне“ теме*.

**12.** Међународна конференција *Језик, књижевност, култура у светлу филозофије.* Пленарни предавач Christopher Norris (Cardiff Uni.). Алфа универзитет. Београд. 2015. Саопштење: *Poetry, Technology and the Completion of Humanism*.

Желимир Вукашиновић је главни и одговорни уредник часописа *Дискурси - друштво, религија, култура*, ЦЕИР, Сарајево. Објављена су четири броја:

1. *Идентитет и религија*, бр. 1, 2011, 289 стр. (ISSN 2232-8637)

2. *Мултикултурализам и страх од другог*, бр. 2, 2011, 229 стр. (ISSN 2232-8637)

3. *Демократија и криза*, бр. 3, 2012, 236 стр. (ISSN 2232-8637)

4. *Вјера и слобода*, бр. 4, 2013, 239 стр. (ISSN 2232-8637)

Учествовао на конференцијама и научним скуповима, држао је јавна предавања. Рецензент је часописа *Радови Филозофског факултета* у Источном Сарајеву, електронског часописа *Комуникација и култура* (Форум за интеркултурну комуникацију, Филолошки факултет, Београд) и *Зборника радова са научног скупа* Филозофског факултета у Источном Сарајеву. Вукашиновић је члан Естетичког друштва Србије, а 2011. године је по приједлогу Националне комисије, учествовао на *High-Level Regional Meeting on the Teaching of Philosophy* у Милану, одржаном у организацији UNESCO-а, Италијанске националне комисије за сарадњу са UNESCO-ом и Libera Università di Lingue e Comunicazione из Милана. Исте је године кандидат учествовао, са академиком Владетом Јеротићем, у трибини *Субјективно и објективно* на Коларчевом универзитету у Београду. Од 2011. године ангажован је на пројекту **178018 *Друштвене кризе и савремена српска књижевност и култура: национални, регионални, европски и глобални оквир* који финансира Министарство за науку и технолошки развој Републике Србије.**

**6. Резултат интервјуа са кандидатом**

У складу са одредбама члана 2 Правилника о измјенама и допунама Правилника о поступку и условима за избор академског особља Универзитета у Источном Сарајеву, Комисија је у пуном саставу 10. 06. 2016. године обавила интервју са кандидатом који се пријавио на расписани Конкурс. Чланови комисије су у разговору утврдили да је Желимир Вукашиновић - колико и у својим књигама, и у радовима објављеним у зборницима и часописима - показао стручне компетенције, као и педагошке квалитете које захтјева поновни избор у звање ванредног професора.

**7. Информација о одржаном предавању из наставног предмета уже научне области за коју је кандидат конкурисао, у складу са чланом 93. Закона о високом образовању РС (Службени гласник РС број: 73/10)**

Комисија констатује да се на кандидата Желимира Вукашиновића не односи члан 93. Закона о високом образовању (Службени гласник РС број 73/10), јер је док је био у звању доцента (2005-2010), потом ванредног професора (2010-2016), држао предавања из уже научне, односно образовне области за коју се поново бира.

**III ЗАКЉУЧНО МИШЉЕЊЕ**

На основу Закона о високом образовању (Сл. гласник бр. 73/10, 104/11, 84/12, 108/13, и 44/15), Статута Универзитета у Источном Сарајеву и члана 35 Правилника о поступку и условима избора академског особља на Универзитету у Источном Сарајеву, а на основу увида у научно-истраживачки рад кандидата, стручни ангажман и његову наставно-педагошку дјелатност на Универзитету, Комисија је мишљења да др Желимир Вукашиновић испуњава услове за поновни избор у звање ванредног професора. Кандидат има објављену једну (1) научну монографију, седамнаест (17) научних радова у часописима и зборницима, реализовано менторство за израду мастер рада, учешћа у комисијама за оцјену и одбрану мастер и магистарских радова, учешће у пројекту **178018 *Друштвене кризе и савремена српска књижевност и култура: национални, регионални, европски и глобални оквир* који финансира Министарство за науку и технолошки развој Републике Србије**, учешћа на конференцијама и научним скуповима националног и међународног значаја, уредник је часописа *Дискурси* *- друштво, религија, култура*.

Због свега наведеног, због научно-истраживачког и одговорног педагошког рада, као и због претходног избора за *ванредног професора* за наставно-научну област *Естетика*, Комисија са задовољством предлаже Наставно-научном вијећу Филозофског факултета Пале и Сенату Универзитета у Источном Сарајеву да **др Желимира Вукашиновића поново изабере у звање *ванредног професора* за ужу научну област и ужу образовну област *Естетика* на Катедри за филозофију Филозофског факултета у Источном Сарајеву.**

Чланови Комисије:

1.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Саво Лаушевић, редовни професор, ужа научна област *Естетика* и *Савремена филозофија*, Универзитет Црне Горе, Филозофски факултет Никшић, предсједник

2.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Мишо Кулић, редовни професор, ужа научна област *Онтологија*, Универзитет у Источном Сарајеву, Филозофски факултет Пале, члан

3.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Иван Коларић,редовни професор, ужа научна област *Историја филозофије,* Универзитет у Крагујевцу, Филолошко-уметнички факултет Крагујевац, члан

**IV ИЗДВОЈЕНО ЗАКЉУЧНО МИШЉЕЊЕ**

Нема издвојених мишљења; чланови Комисије су једногласни у погледу приједлога за реизбор пријављеног кандидата у звање ванредног професора.

Источно Сарајево: 11. 06. 2016.